Vrou, ek hou van jou! | Kaperjolle
Voel jy my …
Kaperjolle, October 6, 2008
Om vrou te wees is spesiaal en ek wil my amper verstout om te sê dat dit sekerlik die spesiaalste (as daar so 'n woord is) benoeming is wat 'n mens kan kry!
'n Vrou kan fyn wees maar haar binneste so sterk soos 'n leeu. Sy kan stil wees maar haar stiltes spreek partykeer harder as die gedoef-doef van 'n tiener se musiek. Sy kan vrae vra maar weet dat as sy na binne kyk, is die antwoorde reeds daar. 'n Vrou kan met 'n glimlag en 'n vriendelike gebaar die hardste mens op sy knieë bring. 'n Vrou hou die wêreld in die palm van haar hand en kan die vrede en vreugde van 'n huishouding bepaal.
'n Vrou bring 'n spesifieke sagtheid in die lewe waarsonder dit net hard en ongenaakbaar sou wees. 'n Vrou verskaf die balans tussen jy moet en moet jy, jy gaan of gaan jy?
'n Vrou kan ondersteun terwyl sy lei. Sy kan opbou terwyl sy teregwys, liefhê terwyl sy 'n harde woord spreek.
'n Vrou verstaan haar plek in die lewe, die huwelik en rol as ma, vriendin, dogter en suster. 'n Vrou kan haar liefde versprei so wyd soos die Heer se genade sonder dat haar kruik leegraak. Sy kan groot gee terwyl 'n klein geskenk vir haar aan haar die wêreld se verskil kan maak.
'n Vrou leef van dag tot dag en vra nie huldeblyke vir dit wat sy bereik nie. Haar woorde en dade spreek vanself. 'n Vrou sal vreesloos die vyand aanvat as haar geliefdes bedreig word en sy sal aanhou baklei en soek tot 'n oplossing gevind word.